《水西烟雨亭》
清代·傅泽洪

雨霁日复佳，乘兴出东郭。漫舣桃源舟，曲折上高阁。

豁然俯苍茫，一叶任飘泊。山城烟霭中，远峰翠欲落。

惊鼠窜古松，清言向修箨。缅彼诗中仙，九原其可作。

返照挂丹枫，秋风入寥廓。远公期再来，不言心已诺。

作者简介：清汉军镶红旗人，字育甫，一字稚君，号怡园。官至江南淮扬道按察副使。有《行水金鉴》。